C 132/52
HR
Službeni list Europske unije
14.4.2023.
srijeda, 5. listopada 2022.
90. nadalje potiče EU da osigura da tajništvo CITES-a pri realizaciji misija CITES-a u zemljama u kojima se velike azijske mačke drže u zatočeništvu u zabrinjavajućim okolnostima zauzme pristup koji se temelji na riziku; 91. s velikom zabrinutošću napominje da svih pet vrsta iz roda Panthera (tigar, lav, jaguar, leopard i snježni leopard) imaju nepovoljno stanje očuvanosti od „gotovo ugroženog” do „ugroženog”, a trendovi u pogledu njihove populacije smanjuju se; 92. poziva sve strane da bez iznimke zabrane komercijalnu trgovinu pet vrsta roda Panthera (tigrovi, lavovi, jaguari, leopardi i snježni leopardi); nadalje poziva države članice da zabrane uzgoj tih vrsta u zatočeništvu privatnim subjektima koji nisu ovlašteni zoološki vrtovi jer to može doprinijeti nezakonitoj trgovini tim vrstama; 93. ističe da je zakonita komercijalna trgovina vrstama uzgojenim u zatočeništvu, kao što su tigrovi i druge velike mačke, vrlo štetna jer potiče potražnju, otežava provedbu i pruža brojne mogućnosti za pranje novca; 94. poziva na zatvaranje farmi tigrova i prekid trgovine tigrovima uzgojenima u zatočeništvu i njihovim dijelovima u komercijalne svrhe; 95. poziva Komisiju, države članice i sve stranke CITES-a da osiguraju da afrički lav bude uključen u Dodatak I. radi dobivanja optimalnog statusa zaštite i suzbijanja nezakonite trgovine s uglavnom azijskim zemljama;
Slonovi 96. poziva Komisiju da u potpunosti podrži i aktivno zagovara uključivanje svih populacija afričkih slonova u Dodatak I.
CITES-u te da se suprotstavi svakom pokušaju premještanja iz Dodatka I. u Dodatak II.; 97. poziva Komisiju i države članice da podrže razvoj jednostavnog i jedinstvenog pravnog okvira za trgovinu živim afričkim slonovima ulovljenima u divljini koji će ograničiti izvoz na programe za očuvanje in situ ili sigurna područja u divljini, unutar prirodnog i povijesnog područja rasprostranjenosti te vrste u Africi; 98. ističe stajalište država na području rasprostranjenosti afričkih slonova koje pripadaju koaliciji za afričke slonove i Odbora IUCN-a za opstanak vrsta – skupine stručnjaka za afričkog slona, koji ne podržavaju uklanjanje afričkih slonova iz prirode za bilo kakvu upotrebu u zatočeništvu; 99. potiče EU da istakne slabu trenutačnu provedbu svih odredbi odluka CITES-a 18.226 i 18.227 te da snažno potiče sve stranke da se u potpunosti pozabave tim odredbama, istodobno imajući na umu da se nekoliko azijskih država na području rasprostranjenosti slonova obvezalo na provedbu sigurnijih sustava registracije, označivanja i praćenja živih azijskih slonova; 100.
potiče brzo zatvaranje preostalih domaćih legalnih tržišta bjelokosti, primjerice u Japanu, te hitno poziva EU i sve stranke da se usprotive svim prijedlozima kojima se nastoji ukloniti ograničenje trgovine bjelokošću; 101. poziva Komisiju i države članice da zahtijevaju veću transparentnost i bolje upravljanje zalihama bjelokosti te da potiču njihovo uništavanje; 102. poziva EU da postupi u skladu sa svojim prijedlogom sa 74. sjednice stalnog odbora CITES-a i osigura da se u informacijski sustav za trgovinu slonovima (ETIS) uključe izvješća o analizi zapljena bjelokosti povezanih sa svakom strankom sa zakonitim domaćim tržištima za komercijalnu trgovinu bjelokosti, uključujući izvješće koje se podnosi Konferenciji stranaka, te da od tajništva CITES-a zatraži da upotrijebi informacije prikupljene u okviru postupka praćenja nezakonitog ubijanja slonova (MIKE), preko ETIS-a i nacionalnog akcijskog plana za bjelokost (NIAP) kako bi se provela analiza područja u kojima vjerojatno postoje najveće neprijavljene zalihe; 103. potiče EU i njegove države članice da podrže preporuku revizije postupka nacionalnog akcijskog plana za bjelokost (NIAP) kako bi se i dalje osigurala njegova svrsishodnost, te poziva dotične stranke da ulože još više napora u okviru tog postupka u vezi sa zalihama bjelokosti;